**Hodžov novinový článok 2023**

**Ako môže človek nielen žiť, ale aj pomáhať žiť**

„Lekárov bude vždy dosť, ale lekárov ľudských duší a sŕdc bude vždy nedostatok.“

Karol L. Zachar

 Je samozrejmé si myslieť, že svet bude mať vždy dostatok študovaných ľudí, ktorí nám budú pomáhať liečiť naše fyzické zdravie. Nemáme dôvod obávať sa, že by nás nemal kto vyliečiť, keď ochorieme, niečo si zlomíme alebo náš organizmus napadne škodlivý vírus. Lekári, ktorí sa vzdelávajú celý život, nám v tomto smere budú neustále nápomocní. Vyplýva to z ich prísahy.

 Ale čo v prípade, pokiaľ niekto potrebuje pomoc s boľavou dušou? Bezzištne pomáhať druhým je niečo, o čo by sme sa mali snažiť všetci. Je to jednoduchý počin s veľkým dosahom na život ľudí okolo nás. Existuje niekoľko dôvodov, prečo by sme si mali navzájom prejavovať úctu, rešpekt a vďačnosť. Nielenže niekoho urobíme šťastným, no my sami pocítime vnútorné uspokojenie. Hoci nie sme lekári s praxou, správať sa vľúdne k druhému človeku dokáže každý z nás, nosíme si to v srdci. Konať dobré skutky máme v sebe zakotvené už od detstva. Začalo to niekde na pieskovisku, prehlbovalo sa to v školských laviciach a neodíde to ani v dospelosti.

Keď niekomu podávame pomocnú ruku, dostávame pocit zadosťučinenia a naplnenia, ktorý nám môže zdvihnúť náladu a zvýšiť celkovú pohodu. Malo by to našim životom vytvoriť zmysel. Ochota tu byť pre druhých ľudí, môže posilniť vzájomné vzťahy. Tým, že sme láskaví a nesúdime, si vytvárame dôveru s ľuďmi okolo nás. Takto vznikajú putá na celý život. Každý by mal mať niekoho pri sebe, o koho sa v ťažkých chvíľach môže oprieť, komu sa nebojí zdôveriť. A každý jeden z nás by mal byť pripravený byť tým, kto pomoc bez váhania ponúkne. Dobrovoľníctvom, darcovstvom alebo jednoduchým vypočutím si druhého človeka môže prejav láskavosti významne zmeniť niečí život, ba dokonca to niekomu môže život aj zachrániť.

 Nie je úžasné, že každý z nás má tú moc niekoho zachrániť, aj keď nie je lekárom? Pokiaľ dávame srdcom a nežiadame nič späť, robí nás to výnimočnými. Verím, že takto spolu dokážeme zmeniť svet.

Meno a priezvisko: Daniela Bajčiová

Vek a navštevovaný ročník: 13 rokov, 7. ročník

Názov školy: Základná škola A. Sládkoviča Sliač, Pionierska 9, 962 31 Sliač

E-mailová adresa: krutakatarina@gmail.com

Meno učiteľa: Mgr. Katarína Krutá